b'\n_START_ARTICLE_\nJan\xc5\xbee Novak\n_START_SECTION_\n\xc5\xbdivljenje in delo\n_START_PARAGRAPH_\nPravo je \xc5\xa1tudiral v Pragi in Zagrebu, kjer je 1923 doktoriral. \xc5\xbde kot gimnazijec se je pridru\xc5\xbeil narodnoradikalni struji in bil med glavnimi zaupniki in organizatorji preporodovcev. Julija 1914 so ga aretirali; na t. i. ljubljanskem veleizdajni\xc5\xa1kem procesu ter nato septembra 1915 na gra\xc5\xa1kem procesu obsodili na 5 let te\xc5\xbeke je\xc4\x8de. Po vojni je bil med Maistrovimi borci za severno mejo. Ko se je leta 1927 vrnil v Ljubljano, se je posvetil advokaturi in kme\xc4\x8dko-delavskemu gibanju. Kot osrednja osebnost v Zvezi kmetskih fantov in deklet je sooblikoval njeno idejno-politi\xc4\x8dno usmeritev. S \xc4\x8dlanki v reviji Gruda, kateri je bil tudi urednik in Kmetskem listu je v obdobju diktature kralja Aleksandra I. prispeval k preusmerjanju Zveze k\xc2\xa0\xc2\xbbnovodobnemu kmetskem gibanju\xc2\xab\xc2\xa0v smislu jugoslovanske nacionalne ideje, ki jo je propagirala Jugoslovanska nacionalna stranka. Veliko se je posve\xc4\x8dal re\xc5\xa1evanju agrarnega vpra\xc5\xa1anja in bil jeseni 1929 med pobudniki ustanovitve Zveze slovenskih agrarnih interesentov. Po \xc4\x8de\xc5\xa1kem vzoru je s sodelavci septembra 1931 ustanovil Kmetsko prosveto, katere predsednik je bil do smrti.'